
1. Názov dokumentu

Návrh SMERNICE EURÓPSKEHO PARLAMENTU A RADY o balíku cestovných služieb a asistenčných cestovných službách, ktorou sa mení nariadenie (ES) č. 2006/2004 a smernica 2011/83/EÚ a ktorou sa zrušuje smernica Rady 90/314/EHS (ďalej len „návrh“)
2. Číslo dokumentu: 12257/13, COM(2013)512 
3. Všeobecná charakteristika (OBSAH a CIEĽ) 
Návrh smernice reviduje smernicu Rady 90/314/EHS z 13. júna 1990 o balíkoch cestovných, dovolenkových a výletných služieb (ďalej len „smernica 90/314/EHS“). Všeobecným cieľom reformy je prispieť k lepšiemu fungovaniu spotrebiteľského vnútorného trhu posilnením dôvery spotrebiteľov a zjednodušením cezhraničného obchodu na vnútornom trhu. Návrh je reakciou na ostatné zmeny na trhu cestovných služieb a s tým súvisiacu potrebu prispôsobiť regulačný rámec dynamicky sa vyvíjajúcemu trhu v tejto oblasti, ako aj odstrániť nejednoznačnosti a existujúce medzery v právnych predpisoch.
V súčasnosti sa popri tradičných distribučných reťazcoch čoraz významnejším médiom sprostredkujúcim služby cestovného ruchu stáva internet. Služby cestovného ruchu nie sú len kombináciami v podobe tradičných vopred stanovených balíkov služieb, ale často sú zostavené podľa špecifických potrieb zákazníkov, pričom mnohé z týchto produktov dnes  patria do tzv. šedej zóny alebo sa na ne smernica 90/314/EHS jednoznačne nevzťahuje. 

Cieľom návrhu smernice je preto prispôsobiť rozsah ochrany uvedenému vývoju, zvýšiť transparentnosť právnych predpisov a poskytnúť tak cestujúcim aj obchodníkom väčšiu mieru právnej istoty. Za týmto účelom je potrebné predovšetkým vyjasniť a modernizovať rozsah ochrany cestujúcich pri nákupe kombinácií služieb cestovného ruchu týkajúcich sa tej istej cesty alebo dovolenky a rozšíriť pôsobnosť revidovanej smernice na rôzne formy online balíkov cestovných služieb a na asistenčné cestovné služby. 
K naplneniu stanovených cieľov má okrem iného prispieť jasné vymedzenie pojmu „balík cestovných služieb“, ktorého definícia oproti predchádzajúcej úprave reflektuje problematickú aplikačnú prax, nakoľko v mnohých členských štátoch pretrvávajú nejasnosti, či tá ktorá kombinácia cestovných služieb patrí do rozsahu pôsobnosti smernice a či obchodníci podieľajúci sa na organizácii takýchto kombinácii nesú zodpovednosť za poskytovanie príslušných služieb. V zmysle návrhu je za balík cestovných služieb potrebné považovať všetky kombinácie služieb cestovného ruchu spĺňajúce určené definičné znaky, ktoré sa prevažne týkajú spôsobu, akým sú služby cestovného ruchu prezentované alebo predávané, a v súvislosti s ktorými môžu spotrebitelia odôvodnene očakávať, že im bude poskytnutá ochrana vyplývajúca z pravidiel EÚ. Na základe uvedeného sa kombinácie služieb spĺňajúce stanovené kritériá budú považovať za balíky služieb s príslušnými právnymi dôsledkami, pokiaľ ide o požiadavky na uvedenie informácií, zodpovednosť za poskytnutie balíka služieb či ochranu pred platobnou neschopnosťou. Rovnaké zásady by sa mali uplatňovať bez ohľadu na to, či sa rezervácia uskutoční prostredníctvom pobočky cestovnej kancelárie alebo v online priestore.
V záujme transparentnosti však návrh smernice rozlišuje medzi balíkom cestovných služieb a „asistenčnými cestovnými službami“, pri ktorých internetový predajca alebo pracovník cestovnej kancelárie poskytuje cestujúcim iba pomoc pri kombinovaní rôznych služieb cestovného ruchu, v dôsledku čoho cestujúci uzavrie samostatné, vzájomne nesúvisiace zmluvy s rôznymi poskytovateľmi cestovných služieb. Uvedené služby nemajú typické znaky balíkov služieb, a preto je menej pravdepodobné, že by mohli uviesť spotrebiteľov do omylu. Takéto služby v zmysle návrhu smernice budú podliehať miernejšiemu režimu, ktorý bude pozostávať z ochrany cestujúcich v prípade platobnej neschopnosti a z povinnosti obchodníka jasným a zreteľným spôsobom uviesť, že za riadne poskytovanie služieb je zodpovedný každý jednotlivý poskytovateľ služieb.
S cieľom zabezpečiť lepší prehľad cestujúcich o produktoch cestovného ruchu a umožniť tak prijímanie kvalifikovaných rozhodnutí na základe dostatočných informácií, návrh podrobne definuje rozsah a charakter informácií, ktoré je obchodník povinný poskytnúť cestujúcemu pred uzavretím zmluvy. Návrh ďalej upravuje ďalšie práva cestujúcich, ako je napríklad právo previesť zakúpený balík služieb na inú osobu, právo na ukončenie zmluvy pred začiatkom poskytovania služieb za primeranú náhradu obchodníkovi, resp. v prípade neodvrátiteľných a mimoriadnych okolností sa cestujúcim poskytuje právo na ukončenie zmluvy bez povinnosti poskytnúť akúkoľvek náhradu.
Rešpektujúc zásadu, že dohodnuté ceny sú záväzné, návrhom sa spresňujú pravidlá o možnosti zmeny cien a jej dôsledkoch, keďže zmluvy o balíku cestovných služieb sa často uzatvárajú so značným časovým predstihom pred uskutočnením cesty alebo dovolenky. V zmysle návrhu zostáva zachované právo obchodníka zvýšiť ceny súvisiace s nákladmi na pohonné hmoty, daňami a kolísaním výmenného kurzu, avšak oproti súčasnej úprave návrh podrobnejšie vymedzuje podmienky takéhoto zvýšenia. Ak si organizátor vyhradí právo na zvýšenie cien, bude podľa návrhu povinný za rovnakých podmienok poskytnúť cestujúcim aj ich zníženie, pričom ceny sa nikdy nesmú zvýšiť o viac ako 10 % ceny balíka služieb. 
Smernicou 90/314/EHS sa zaviedla všeobecná povinnosť „organizátora a/alebo maloobchodníka“ zabezpečiť ochranu pred platobnou neschopnosťou, aby bol v prípade platobnej neschopnosti zabezpečený návrat cestujúcich do vlasti a refundácia zálohových platieb. Vzhľadom na odlišné právne riešenia, ktoré si zvolili jednotlivé členské štáty, a s tým súvisiace problémy pri cezhraničnom predaji, budú podľa návrhu na rozdiel od revidovanej smernice podliehať uvedenej povinnosti len organizátori balíkov služieb a predajcovia, ktorí sprostredkúvajú nákup asistenčných cestovných služieb. V návrhu sa zároveň určujú podrobnejšie kritériá týkajúce sa účinnosti a rozsahu požadovanej ochrany. 

Návrhom sa ďalej stanovujú opravné prostriedky dostupné cestujúcemu v prípade nedodržiavania ustanovení zmluvy, a to aj v prípade neposkytnutia alebo nedostatočného poskytnutia služieb. Cestujúci bude mať v zmysle návrhu právo na nápravu a v prípade, keď značný podiel zmluvných služieb nebude možné poskytnúť v súlade so zmluvou, zavádza sa povinnosť zabezpečiť vhodné alternatívne opatrenia na pokračovanie plnenia balíka služieb bez príplatkov pre cestujúceho. Návrh výslovne upravuje pravidlá týkajúce sa primeraného zníženia cien v dôsledku nedodržiavania ustanovení zmluvy a alternatívnych opatrení vedúcich k poskytnutiu balíka služieb nižšej kvality, ako aj ustanovenia o náhrade škody, vrátane náhrady škôd nehmotného charakteru. Zároveň sa stanovuje všeobecná povinnosť organizátorov poskytnúť praktickú pomoc cestujúcim, ktorí sa počas cesty alebo dovolenky dostali do ťažkostí, napríklad poskytnutím informácií o dostupných zdravotných službách, miestnych orgánoch či konzulárnej pomoci.

4. Druh a časový priebeh rozhodovacieho procesu    
Pri schvaľovaní návrhu smernice sa uplatní riadny legislatívny postup. Pracovná skupina Rady pre ochranu spotrebiteľov a informácie sa začne návrhom smernice zaoberať 13. septembra 2013. V súčasnosti nie známa celková doba, ktorú si vyžiada prerokovanie návrhu.
5. Implikácie pre Slovenskú republiku

a) Politické dopady

Závažné politické dopady sa nepredpokladajú.
b) Legislatívne dopady

Súčasnú právnu úpravu obsahuje predovšetkým zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov, ako aj § 741a až 741k Občianskeho zákonníka. Vzhľadom na rozsah nových ustanovení v návrhu smernice v porovnaní s revidovanou smernicou 90/314/EHS bude potrebné zvážiť, či si transpozícia smernice vyžiada zrušenie zákona č. 281/2001 Z. z. alebo bude postačujúca jeho novelizácia. Taktiež bude potrebné novelizovať súvisiace ustanovenia Občianskeho zákonníka.
c) Ekonomické dopady

Štátny a verejný sektor

Návrh bude mať vplyv na štátny a verejný sektor. Predpokladá sa potreba vytvorenia a spravovania databázy organizátorov a predajcov, ktorí sprostredkúvajú obstarávanie asistenčných cestovných služieb. Návrh zároveň počíta s vytvorením centrálneho kontaktného miesta na národnej úrovni, ktorého úlohou bude zabezpečovať administratívnu spoluprácu medzi členskými štátmi a uľahčiť vykonávanie dohľadu nad organizátormi a predajcami cestovných služieb pôsobiacich v rôznych členských štátoch.
Súkromný sektor

Dopady na súkromný sektor by mali byť v porovnaní so súčasným stavom minimálne, a to v súvislosti s informačnou povinnosťou voči spotrebiteľom.
d) Sociálne dopady

Nepredpokladajú sa žiadne sociálne dopady.

e) Environmentálne dopady

Nepredpokladajú sa žiadne environmentálne dopady.

6. Dôsledky pre rozpočet EÚ (ročne v EUR). 
Návrh má limitovaný dopad na rozpočet EÚ. Náklady vzniknú v súvislosti s vypracovaním správy Komisie o aplikovaní smernice.

7. Dôsledky na štátny rozpočet
Predpokladá sa vplyv na štátny rozpočet. Náklady budú spojené s potrebou vytvorenia a administratívneho zabezpečenia centrálneho kontaktného miesta, ako aj s vytvorením a spravovaním databázy organizátorov a predajcov, ktorí sprostredkúvajú obstarávanie asistenčných cestovných služieb. Výšku nákladov s ohľadom na stav legislatívneho procesu v  súčasnosti nie je možné kvantifikovať.
8. Ciele rokovania v pracovnom výbore a pracovnej skupine 

a) Všeobecne 

Slovenská republika podporuje myšlienku zvyšovania úrovne ochrany spotrebiteľov aproximáciou pravidiel o balíkoch služieb a iných kombináciách služieb cestovného ruchu, ako aj odstraňovanie prekážok cezhraničného obchodu v tejto oblasti. Vo všeobecnosti podporujeme cieľ návrhu smernice. Napriek tomu sa domnievame, že niektoré navrhované definície a povinnosti, ktoré návrh smernice ukladá členským štátom, resp. obchodníkom a cestujúcim, bude potrebné prehodnotiť. Pravdepodobné kľúčové otázky rokovaní o návrhu budú:
b) Vymedzenie pojmov

Čl. 3 ods. 8 a 9
Návrh smernice v predmetných ustanoveniach definuje pojmy „organizátor“ a „predajca“. Vzhľadom na závažné právne dôsledky vyplývajúce z postavenia organizátora ako obchodníka, ktorý sám kombinuje a predáva alebo ponúka na predaj balíky služieb, a z toho vyplývajúcu výlučnú zodpovednosť organizátora za poskytnutie služieb cestovného ruchu v súlade so zmluvou, Slovenská republika uvíta bližšiu špecifikáciu obsiahnutú v uvedených definíciách. Z dôvodu väčšej právnej istoty a v záujme predchádzania aplikačným problémom Slovenská republika navrhuje detailnejšie vymedzenie definičných kritérií určujúcich, ktorá osoba sa bude považovať za organizátora a predajcu v zmysle návrhu. 

c) Poskytnutie informácií pred uzavretím zmluvy
Čl. 4 ods. 2

Návrh smernice stanovuje rozsah a charakter informácií, ktoré je organizátor a v prípade predaja balíka služieb prostredníctvom predajcu aj príslušný predajca poskytnúť cestujúcemu pred tým, ako sa tento zaviaže zmluvou o balíku cestovných služieb alebo inou zodpovedajúcou ponukou. V odseku 2 sa síce výslovne ustanovuje, že tieto informácie je potrebné poskytnúť jasným a zreteľným spôsobom, avšak neuvádza sa predpísaná forma ani spôsob, akým má organizátor alebo predajca uvedenú povinnosť splniť. V záujme riadneho informovania spotrebiteľa a tiež z dôvodu zabezpečenia dostatočnej miery právnej istoty cestujúcich i obchodníkov, Slovenská republika bude presadzovať doplnenie predmetnej úpravy o explicitnú požiadavku týkajúcu sa formy poskytovania predzmluvných informácií, a prípadne výslovné uvedenie skutočnosti, že dôkazné bremeno splnenia informačných povinností pred uzavretím zmluvy zaťažuje organizátora, resp. príslušného predajcu. 

Slovenská republika bude zároveň požadovať vyjasnenie vzťahu návrhu smernice k povinnostiam vyplývajúcim zo smernice Európskeho parlamentu a Rady 2011/83/EÚ z  25. októbra 2011 o právach spotrebiteľov, v zmysle ktorej sa predzmluvné informácie musia spotrebiteľovi poskytnúť pred uzavretím zmluvy mimo prevádzkových priestorov písomne alebo so súhlasom spotrebiteľa na inom trvanlivom nosiči (čl. 7 ods. 1 smernice 2011/83/EÚ) a v prípade zmlúv uzatváraných na diaľku spôsobom primeraným použitému prostriedku diaľkovej komunikácie (čl. 7 ods. 1 smernice 2011/83/EÚ).
d) Zodpovednosť za poskytnutie balíka služieb

Čl. 11 ods. 5

Článok 11 ods. 5 ustanovuje, že ak v dôsledku neodvrátiteľných a mimoriadnych okolností nie je možné zabezpečiť včasný návrat cestujúceho, organizátor znáša náklady na pokračovanie pobytu do výšky 100 eur za noc, a to najviac tri noci na jedného cestujúceho. Slovenská republika bude v prvom rade trvať na jednoznačnejšom definovaní pojmu „neodvrátiteľné a mimoriadne okolnosti“, nakoľko článok 2 ods. 11 ani v spojitosti s odôvodnením v bode 26 neposkytuje podľa nášho názoru dostatočne jasné vymedzenie, aké okolnosti budú považované za neodvrátiteľné alebo mimoriadne v zmysle smernice. Slovenská republika zároveň navrhuje nelimitovať cenu za noc a cestujúceho konkrétnou sumou, ale stanoviť organizátorovi povinnosť zabezpečiť cestujúcemu ubytovanie v bežnej kvalite s prihliadnutím na podmienky v mieste konania zájazdu, a to v potrebnom časovom rozsahu až do zabezpečenia návratu cestujúceho do miesta odchodu.
V prípade neodvrátiteľných a mimoriadnych okolností  sa cestujúci bez svojho zavinenia môže ocitnúť v situácii, kedy je nútený zostať v krajine pobytu dlhšie, ako predpokladá uzavretá zmluva o zájazde. Slovenská republika bude preto žiadať výslovnú úpravu povinností organizátora špecificky pre dané mimoriadne situácie. Pôjde predovšetkým o povinnosť organizátora zabezpečiť náhradné ubytovanie, resp. poskytnúť cestujúcemu pomoc pri jeho hľadaní, organizovaní cesty do domovskej krajiny a podobne, teda o explicitnú úpravu nad rámec povinnosti organizátora uhradiť cestujúcemu náklady na pokračovanie pobytu podľa článku 11 ods. 5, ako aj nad rámec všeobecne formulovanej povinnosti poskytnúť cestujúcim pomoc v prípade ťažkostí podľa článku 14. 

e) Zníženie ceny a náhrada škody

Čl. 12 ods. 2

Kľúčovou otázkou bude pre Slovenskú republiku počas rokovaní aj otázka nároku cestujúceho na náhradu všetkých škôd, ktoré utrpel v dôsledku nedodržiavania ustanovení zmluvy zo strany organizátora, vrátane náhrady škôd nehmotného charakteru. Vzhľadom k tomu, že inštitút náhrady nehmotnej škody nebol známy v revidovanej smernici 90/314/EHS, a teda nebol ani v praxi využívaný, Slovenská republika bude presadzovať bližšie určenie obsahu tohto pojmu. Taktiež budeme požadovať návrh jeho kvantifikácie, resp. spôsobu, akým bude možné tento nárok vyčísliť. Domnievame sa, že bez uvedených náležitostí by mohli nastať problémy v praktickej realizácii, presnejšie v kvantifikácii nárokov na náhradu škody nehmotného charakteru a následnej vymožiteľnosti tohto nároku pre cestujúcich.

f) Ochrana pred platobnou neschopnosťou

Čl. 15
Článok 15 návrhu smernice ukladá členským štátom povinnosť zabezpečiť, aby organizátori a predajcovia, ktorí sprostredkúvajú obstarávanie asistenčných cestovných služieb, poskytovali záruku účinného a rýchleho vrátenia všetkých platieb uhradených cestujúcimi, ako aj záruku účinného a rýchleho zabezpečenia návratu do vlasti v prípade platobnej neschopnosti. Vítame zrozumiteľnejšiu úpravu uvedenej povinnosti v porovnaní s článkom 7 revidovanej smernice 90/314/EHS, ktorým sa zaviedla všeobecná povinnosť „organizátora a/alebo maloobchodníka“ zabezpečiť ochranu cestujúcich pred platobnou neschopnosťou. Avšak vzhľadom na výkladové problémy, ktoré mali za následok rôzne spôsoby transpozície predmetného článku v jednotlivých členských štátoch, sa domnievame, že v návrhu smernice bude potrebné dôsledne zvážiť a podrobnejšie špecifikovať konkrétne prostriedky, ktorými sa má dosiahnuť požadovaný účel, a teda zabezpečenie potrebného rozsahu ochrany cestujúcich pred platobnou neschopnosťou organizátora alebo predajcu. 
Stupeň harmonizácie

Z dikcie návrhu smernice nie je jednoznačné zrejmé, o aký stupeň harmonizácie ide. Keďže nie je explicitne vyjadrené, či ide o plnú harmonizáciu alebo nie, je možné sa domnievať, že ide o neúplný (čiastočný) stupeň harmonizácie. Pre zvýšenie právnej istoty       a predvídateľnosti preto požadujeme explicitné uvedenie v texte návrhu, o aký stupeň harmonizácie v navrhovanom nástroji pôjde.
9. Predbežné stanovisko

	Slovenská republika podporuje prijatie návrhu smernice Európskeho parlamentu a Rady o balíku cestovných služieb a asistenčných cestovných službách, ktorou sa mení nariadenie (ES) č. 2006/2004 a smernica 2011/83/EÚ a ktorou sa zrušuje smernica Rady 90/314/EHS, ak sa dosiahne kompromisný text v uvedených kľúčových otázkach.



